**বাজেট ওয়ার্কিং গ্রুপের সভায় বাজেট শাখার পর্যবেক্ষণ**

১। অর্থ বিভাগের সিদ্ধান্ত অনুসারে ২০২২-২৩ অর্থবছর হতে বিএমইটি’র সাকূল্য বেতন খাতে বাজেট বরাদ্দ রাখার সুযোগ নেই। তাই অর্থ বিভাগের পরামর্শ অনুসারে নির্ধারিত কোডে উক্ত বরাদ্দ iBAS++ এ এন্ট্রির বিষয়ে বিএমইটি প্রয়োজনীয় পদক্ষেপ গ্রহণ করবে।

২। MBF এর অংশে নতুনভাবে ওয়েজ আর্নার্স কল্যাণ বোর্ড এর সাম্প্রতিক অর্জন (৬.৫.১) এবং কার্যক্রমসমুহ (৬.৫.২) অন্তর্ভুক্ত করা হয়েছে। MBF Templete এ ওয়েজ আর্নার্স কল্যাণ বোর্ড এর অংশ কিভাবে অন্তর্ভুক্ত করা যায় সে বিষয়ে অর্থ বিভাগের সাথে আলোচনা করা যেতে পারে।

৩। বাজেট পরিপত্র-১ মোতাবেক এ মন্ত্রণালয়ের MBF এর অংশের ১.০ হতে ৬.০ পর্যন্ত অংশ হালনাগাদ করা হয়েছে। এবিষয়ে সভায় বিস্তারিত আলোচনা করে MBF অংশ বিএমসি সভার অনুমোদনের জন্য সুপারিশ করা যেতে পারে।

৪। অর্থ বিভাগ হতে জারিকৃত পরিপত্র অনুসারে এ মন্ত্রণালয়ের জন্য রাজস্ব প্রাপ্তির আয়সীমা ২০২২-২৩ অর্থবছরে ৮.৩৩ কোটি টাকা, ২০২৩-২৪ অর্থবছরে ৯.১৬ কোটি টাকা এবং ২০২৪-২৫ অর্থবছরে ১০.০৮ কোটি টাকা বরাদ্দ দেওয়া যেতে পারে। সচিবালয় অংশ, বিএমইটি এবং বোয়েসেল হতে রাজস্ব আয় করা হয়। প্রেরিত তথ্য অনুসারে ২০২২-২৩ অর্থবছরে ১০.৭২ কোটি টাকা, ২০২৩-২৪ অর্থবছরে ১০.৯২ কোটি টাকা এবং ২০২৪-২৫ অর্থবছরে ১০.৯২ কোটি টাকা আয়ের প্রাক্কলন ও প্রক্ষেপন প্রস্তাব করা হয়েছে। এ বিষয়টি সভায় আলোচনা করে রাজস্ব প্রাপ্তির আয়সীমা নির্ধারণ করা যেতে পারে।

৫। এ মন্ত্রণালয়ের সচিবালয়, বিদেশস্থ শ্রম উইংসমুহ এবং বিএমইটি কর্তৃক পরিচালন বাজেট ব্যয় করা হয়। তিনটি অংশ হতে প্রাপ্ত প্রস্তাব অনুসারে ২০২২-২৩ অর্থবছরে ৩৬৬.০০ কোটি টাকা, ২০২৩-২৪ অর্থবছরে ৩৯৩.৪৫ কোটি টাকা এবং ২০২৪-২৫ অর্থবছরে ৪২২.৯৫ কোটি টাকা বরাদ্দ চাওয়া হয়েছে। এ তিনটি অংশের ব্যয় প্রস্তাবনার যৌক্তিকতা হিসাব কোষ, মিশন উইং এবং বিএমইটি’র সংশ্লিষ্ট কর্মকর্তা সভায় ব্যাখ্যা করতে পারেন এবং সভার সিদ্ধান্ত অনুসারে পরিচালন অংশের ব্যয় প্রাক্কলন ও প্রক্ষেপন নির্ধারণ করা যেতে পারে।

৬। অর্থ বিভাগ হতে প্রাপ্ত সিলিং অনুসারে উন্নয়ন অংশে ২০২২-২৩ অর্থবছরে ৪০৬.০৯ কোটি টাকা, ২০২৩-২৪ অর্থবছরে ৪৪০.৩৯ কোটি টাকা এবং ২০২৪-২৫ অর্থবছরে ৪৭৭.৫৮ কোটি টাকা বরাদ্দ দেওয়া যেতে পারে। তবে পরিকল্পনা ও উন্নয়ন অনুবিভাগ হতে প্রেরিত চাহিদা অনুসারে ২০২২-২৩ অর্থবছরে ১৫৫০.৪৯ কোটি টাকা, ২০২৩-২৪ অর্থবছরে ২৪৫৭.৬২ কোটি টাকা এবং ২০২৪-২৫ অর্থবছরে ৩৬৮৬.০০ কোটি টাকা বরাদ্দ চাওয়া হয়েছে। সিলিং এর তুলনায় চাহিদা তিন গুনেরও অধিক। অতিরিক্ত অর্থ কেন প্রয়োজন এবং কিভাবে অতিরিক্ত অর্থের সংস্থান করা যায় সেবিষয়টি পরিকল্পনা ও উন্নয়ন অনুবিভাগ সভায় ব্যাখ্যা করতে পারে।

৭। অর্থ বিভাগ হতে জারিকৃত পরিপত্র অনুসারে ০৭/০২/২০২২ তারিখের মধ্যে ২০২২-২৩ অর্থবছরের বাজেট প্রস্তাবনার সকল কাজ এবং iBAS++ এন্ট্রি সম্পন্ন করে অর্থ বিভাগ ও পরিকল্পনা কমিশনে দাখিল করতে হবে। উল্লেখ্য, বাজেট ওয়ার্কিং গ্রুপ এবং বাজেট ব্যবস্থাপনা কমিটি (বিএমসি) এর কমপক্ষে একটি করে সভা অনুষ্ঠান করতে হবে। তাছাড়া iBAS++ এ কোড ভিত্তিক (পরিচালন ও উন্নয়ন মিলে প্রায় ১১টি ফরম) বিস্তারিত এন্ট্রি এবং তা অনুমোদন করতে হয়। পাশাপাশি হার্ড কপি অর্থ বিভাগে প্রেরণ করতে হয়। মাত্র ৭ কর্মদিবসের মধ্যে এসকল কাজ আবশ্যিভাবে সম্পন্ন করতে হবে বিধায় সংশ্লিষ্ট কর্মকর্তাদের এবিষয়ে আরো সক্রিয় ভুমিকা পালন করতে হবে।